《因览状元节推和诗再和一首》
宋代·元绛

缇籥惊年杪，铃斋戒夙兴。连空集霙霰，撇席命宾朋。

菌阁盘虚出，箯舆选胜登。山川方晻蔼，缟素竞飞腾。

密著珠帘重，低沈粉水澄。迷藏秦洞穴，刻镂禹沟塍。

蓬岛三番抃，瑶峰四彻绳。风传天外籁，湖写鉴中冰。

银色三千界，琳台十二层。折梅思陆凯，咏絮对王凝。

妒舞轻飘燕，临书细字蝇。光凌射的鹤，气压沃洲鹰。

棹月溪翁共，歌兰楚客能。琼辀走油壁，练马顿钩膺。

泽渗阳膏动，和薰气烛蒸。冬权时已正，尺瑞岁将应。

鄙也同民乐，油然弗自胜。平时陪法从，长忆奉昭陵。

拂旦开金殿，鸣鞘下玉乘。六花朝服满，万岁寿觞称。

就望尧云日，赓歌舜股肱。冰醪沾饫赐，竹唱听哀矜。

尔后孤踪远，频年老病仍。两朝还观魏，何日见觚棱。

作者简介：元绛（1008—1083），字厚之，钱塘人，一说字厚之。北宋大臣、文学家。祖籍南城县东兴乡苏源村（今江西省黎川县荷源乡苏源村）人，祖父元德昭为五代吴越丞相，遂为钱塘（今浙江杭州）人。生于宋真宗大中祥符元年，生而敏悟，5岁能作诗。以廷试误赋韵，得学究出身。再举登第，调江宁推官。迁江西转运判官，知台州。侬智高反岭南，宿军邕州；绛供军饷有功。累迁翰林学士，拜参知政事。后罢知颍州，以太子太保致仕。神宗元丰六年卒，年76，谥“章简”。著有《玉堂集》、《全宋词》存其词2首，《宋诗纪事》存其诗6首。